Document ID: 32003R1466

Κανονισμός (ΕΚ) αριθ. 1466/2003 της Επιτροπής
της 19ης Αυγούστου 2003
σχετικά με τον καθορισμό των εμπορικών προδιαγραφών για τις αγκινάρες και την τροποποίηση του κανονισμού (ΕΚ) αριθ. 963/98
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των οπωροκηπευτικών(1), όπως τροποποιήθηκε τελευταία από τον κανονισμό (ΕΚ) αριθ. 47/2003 του Συμβουλίου(2), και ιδίως το άρθρο 2 παράγραφος 2 και το άρθρο 3 παράγραφος 3 στοιχείο γ),
Εκτιμώντας τα ακόλουθα:
(1) Οι αγκινάρες αναγράφονται στο παράρτημα Ι του κανονισμού (ΕΚ) αριθ. 2200/96 μεταξύ των προϊόντων για τα οποία πρέπει να εγκριθούν προδιαγραφές. Ο κανονισμός (ΕΚ) αριθ. 963/98 της Επιτροπής, της 7ης Μαΐου 1998, για τον καθορισμό των προδιαγραφών που εφαρμόζονται στα κουνουπίδια και τις αγκινάρες(3), όπως τροποποιήθηκε τελευταία από τον κανονισμό (ΕΚ) αριθ. 46/2003(4), πρέπει να τροποποιηθεί όσον αφορά τον ορισμό για τις αγκινάρες τύπου "Poivrade" και "Bouquet".
(2) Για λόγους σαφήνειας, οι προδιαγραφές για τις αγκινάρες πρέπει να ορίζονται σε χωριστό κανονισμό και ο κανονισμός (ΕΚ) αριθ. 963/98 πρέπει να τροποποιηθεί αναλόγως. Προς το σκοπό αυτό και για τη διατήρηση της διαφάνειας στην παγκόσμια αγορά πρέπει να ληφθεί υπόψη η προδιαγραφή που συνιστάται για τις αγκινάρες από την ομάδα εργασίας τυποποίησης των αλλοιώσιμων προϊόντων και βελτίωσης της ποιότητας της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ).
(3) Με την εφαρμογή των νέων αυτών προδιαγραφών πρέπει να εξαλειφθούν από την αγορά τα προϊόντα που δεν έχουν ικανοποιητική ποιότητα, να προσανατολιστεί η παραγωγή με τρόπο ώστε να ικανοποιεί τις απαιτήσεις των καταναλωτών και να διευκολυνθούν οι εμπορικές σχέσεις με βάση το θεμιτό ανταγωνισμό, συμβάλλοντας με τον τρόπο αυτό στη βελτίωση της αποδοτικότητας της παραγωγής.
(4) Οι προδιαγραφές εφαρμόζονται σε όλα τα στάδια εμπορίας. H μεταφορά σε μεγάλες αποστάσεις, η αποθήκευση για ορισμένο χρόνο ή οι διάφοροι χειρισμοί στους οποίους υπόκεινται τα προϊόντα είναι δυνατόν να συνεπάγονται ορισμένες αλλοιώσεις που οφείλονται στη βιολογική εξέλιξη των προϊόντων αυτών ή στον κατά το μάλλον ή ήττον φθαρτό χαρακτήρα τους. Οι αλλοιώσεις αυτές πρέπει να ληφθούν υπόψη στην εφαρμογή των προδιαγραφών στα στάδια εμπορίας που έπονται του σταδίου της αποστολής. Τα προϊόντα της κατηγορίας "Έξτρα" πρέπει να αποτελέσουν αντικείμενο ιδιαίτερα φροντισμένης διαλογής και συσκευασίας και πρέπει να λαμβάνεται υπόψη, όσον αφορά αυτά τα προϊόντα, μόνον η μείωση της φρεσκάδας και της σπαργής.
(5) Ορισμένες ποικιλίες αγκινάρας που παράγονται σε περιοχές της Ιταλίας όπως η Σικελία, η Puglia, η Σαρδηνία, η Campania, η Lazio και η Τοσκάνη πωλούνται παραδοσιακά στην περιοχή παραγωγής σε δέσμες που περιβάλλονται από φύλλα και φέρουν μίσχους μεγαλύτερους από 10 cm. Ύστερα από αίτηση της Ιταλίας, εγκρίθηκε η εν λόγω μέθοδος εμπορίας με τον κανονισμό (ΕΚ) αριθ. 448/97 της Επιτροπής(5), που προβλέπει παρέκκλιση, για τις συγκεκριμένες περιοχές της Ιταλίας, από τις προδιαγραφές εμπορίας που έχουν καθοριστεί για τις αγκινάρες. Για λόγους σαφήνειας και απλούστευσης της κοινοτικής νομοθεσίας, πρέπει να ενσωματωθεί η παρέκκλιση αυτή στον παρόντα κανονισμό και να καταργηθεί ο κανονισμός (ΕΚ) αριθ. 448/97.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι εμπορικές προδιαγραφές για τις αγκινάρες που υπάγονται στον κωδικό ΣΟ 0709 10 00 αναγράφονται στο παράρτημα.
Οι προδιαγραφές εφαρμόζονται σε όλα τα στάδια εμπορίας, σύμφωνα με τους όρους που προβλέπονται στον κανονισμό (ΕΚ) αριθ. 2200/96.
Ωστόσο, στα στάδια που έπονται της αποστολής, τα προϊόντα δύνανται να παρουσιάζουν, σε σχέση με τις προδιαγραφές των κανόνων:
α) ελαφρά μείωση της νωπότητας και της διόγκωσής τους,
β) για τα προϊόντα που ταξινομούνται σε κατηγορίες εκτός της κατηγορίας "έξτρα", ελαφρές αλλοιώσεις που οφείλονται στη βιολογική εξέλιξή τους ή στην κατά το μάλλον ή ήττον αλλοιώσιμη φύση τους.
Άρθρο 2
1. Κατά παρέκκλιση από το παράρτημα, οι αγκινάρες που παράγονται στις περιοχές της Ιταλίας: Σικελία, Puglia, Σαρδηνία, Campania, Lazio και Τοσκάνη μπορούν να πωληθούν λιανικώς στις περιοχές αυτές σε δέσμες που περιβάλλονται από φύλλα και φέρουν μίσχο μεγαλύτερο από 10 cm.
2. Για τους σκοπούς της εφαρμογής της παραγράφου 1, κάθε αποστολή πρέπει να φέρει, εκτός από τις άλλες απαιτούμενες πληροφορίες, την ακόλουθη ένδειξη στο έγγραφο ή, ενδεχομένως, στη σημείωση που αναφέρεται στο άρθρο 5 παράγραφος 2 του κανονισμού (ΕΚ) αριθ. 2200/96:
"Destinato alla vendita al dettaglio unicamente in ... (περιοχή παραγωγής)".
Άρθρο 3
Ο κανονισμός (ΕΚ) αριθ. 963/98 τροποποιείται ως εξής:
1. Στον τίτλο του κανονισμού, οι λέξεις "για τις αγκινάρες και" διαγράφονται.
2. Στο άρθρο 1, η παράγραφος 1 αντικαθίσταται από το ακόλουθο κείμενο:
"1. Οι προδιαγραφές εμπορίας για τα κουνουπίδια που υπάγονται στον κωδικό 0704 10 αναγράφονται στο παράρτημα"
3. Το παράρτημα ΙΙ διαγράφεται.
4. Στο παράρτημα Ι, οι λέξεις "παράρτημα Ι" αντικαθίστανται από τη λέξη "παράρτημα".
Άρθρο 4
Ο κανονισμός (ΕΚ) αριθ. 448/97 καταργείται.
Άρθρο 5
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 19 Αυγούστου 2003.

Labels: 3
17